Toshkentda diplomatlar orasida shaxmat musobaqasi o‘tkazildi

O‘zbekiston Respublikasi Tashqi ishlar vazirligining Qabullar uyida mamlakatimizda faoliyat ko‘rsatayotgan diplomatik korpus, xalqaro tashkilotlar vakolatxonalari xodimlari o‘rtasida an’anaviy shaxmat turniri bo‘lib o‘tdi, deya xabar bermoqda O‘zA.

Tashqi ishlar vazirligi va O‘zbekiston shaxmat federatsiyasi tomonidan diplomatlar o‘rtasida shaxmat bo‘yicha an’anaviy tarzda o‘tkazib kelinayotgan ushbu musobaqada Afg‘oniston, Bangladesh, Vetnam, Germaniya, Indoneziya, Eron, Qozog‘iston, Qirg‘iziston, Rossiya, AQSh, Tojikiston, Turkiya, Ukraina, Fransiya elchixonalari jamoalari, ShHT Mintaqaviy aksilterror tuzilmasi, O‘zbekiston Respublikasi Tashqi ishlar vazirligi vakillari o‘zaro kuch sinashdi.
Musobaqa Xalqaro shaxmat federatsiyasi – FIDE qoidalariga muvofiq Shveytsariya tizimi asosida o‘tkazildi. Unda Amerika Qo‘shma Shtatlarining O‘zbekistondagi elchixonasi vakillari g‘olib bo‘ldi. Ikkinchi o‘rinni germaniyalik diplomatlar egalladi.
– Shuni alohida ta’kidlash kerakki, O‘zbekistonda sportning boshqa turlari qatori shaxmat ham jadal rivojlanmoqda, – deydi Xitoy Xalq Respublikasining mamlakatimizdagi Favqulodda va muxtor elchisi Sun Litsze. – O‘zbekistonlik shaxmatchilarning jahon sport maydonlarida qo‘lga kiritayotgan yutuqlari ham bundan dalolat beradi.